Vyf vas ná man sterf in kaping | Maroela Media
Vyf mense is in hegtenis geneem in verband met 'n kaping waartydens 'n man doodgeskiet en sy vriendin gewond is in Bloemfontein in die Vrystaat.
Lt.kol. Thandi Mbambo, woordvoerder van die polisie, het gesê die 27-jarige man en sy 25-jarige vriendin het op Nuwejaarsdag in 'n motor buite die vrou se huis gesit.
Drie verdagte mans het hul motor genader waarna 'n struweling uitgebreek het en die man vyf keer geskiet is. Hy is op die toneel dood. Sy vriendin is ook geskiet en gewond. Sy is reeds uit die hospitaal ontslaan. Die mans het met die paartjie se wit VW Polo gevlug.
Volgens Mbambo is twee verdagtes op Nuwejaarsdag in hegtenis geneem nadat die gekaapte motor in Botshabelo opgespoor is. "Die polisie het vier verdagtes in die motor gevind. Twee kon daarin slaag om te ontsnap en die ander twee is in hegtenis geneem."
Mbambo het gesê nog twee verdagtes is Sondag in Thaba'Nchu in hegtenis geneem. Hulle het die polisie na 'n huis in Botshabelo geneem waar hulle die vuurwapens wat glo in die uitvoering van die misdaad gebruik is, weggesteek het. Die polisie het op verskeie vuurwapens beslag gelê en ook die eienaar van die huis in hegtenis geneem.